השלטון האוטונומי הכורדי בצפון סוריה הגיע להסדר עם ממשלת עיראק על החזרת 31 אלף פליטים עיראקים.
השלטון הכורדי האוטונומי בסוריה הודיע (חמישי) על הסדר עם ממשלת עיראק על החזרתם למולדתם של קרוב ל-31 אלף עיראקים השוהים כעת במחנות פליטים בצפון מזרח סוריה.
גורם עיראקי בכיר מסר, כי הפליטים העיראקים, ובהם בני משפחה של לוחמי דאעש, יועברו למחנה מיוחד שיוקם עבורם. על כך מדווח עיתון אל-חיאת.
עלי עבאס, בכיר במשרד ההגירה העיראקי, אמר כי כל הפליטים יעברו בדיקה ביטחונית, ובני משפחות לוחמי דאעש יושלבו בתוכנית חינוכית ודתית שנועדה לטפל בהשלכות שטיפת המוח שעברו תחת שלטון המדינה האסלאמית של דאעש.
הוא הוסיף, כי שלב החינוך מחדש עשוי להימשך שנים ורק בסיומו יוכלו בני משפחות לוחמי דאעש להשתלב בחברה העיראקית.
הכוחות הכורדיים מחזיקים במחנות מעצר גם אלפי אזרחים זרים, ובהם לוחמי דאעש. האוטונומיה הכורדית קיימה מגעים עם מדינות מערביות ואחרות בניסיון להסדיר את העברתם של האזרחים הזרים לארצותיהם כדי שיעמדו שם לדין.